Grendel, Gábor, poslanec NR SR (2023-11-15):
Ďakujem za slovo. Vážení členovia vlády, panie poslankyne, páni poslanci, každá vláda by mala pri svojom nástupe zodpovedať jednu pomerne jednoduchú otázku, v akej krajine chce, aby sme žili. Svoju odpoveď by mala vláda napísať do programového vyhlásenia a potom by podľa tejto odpovede mala konať počas celého volebného obdobia. Ja sa celkom desím toho, v akej krajine chce táto vláda, aby sme žili. Táto vláda chce, aby sme žili v krajine, kde sa oplatí kradnúť. Táto vláda chce, aby sme žili v krajine, kde sa oplatí korumpovať. Kto tomu neverí, mal by si prečítať tento 88-stranový receptár lepšieho, pokojnejšieho, bezpečnejšieho korumpovania a kradnutia. Vyberám teraz to najlepšie. Kapitola Trestná politika štátu. Citujem: „Vláda odstráni negatívne dôsledky rekodifikácie trestného práva z roku 2005 (...); trestné sadzby boli (...) neproporcionálne (...); zneužívanie a nadužívanie prostriedkov trestného práva za predchádzajúcej vlády viedlo k obnaženiu týchto nedostatkov (...); vláda presadí depenalizáciu, ktorá sa premietne do podstatného zníženia trestných sadzieb na úroveň vyspelých štátov Európy.“ Koniec citátov. A teraz preložené do ľudskej reči. Trestný zákon z roku 2005 je vraj príliš prísny. Podľa vlády sa to ukázalo v historicky najúspešnejšom období v boji proti korupcii v rokoch 2020 až 2023. Nová vláda to zmení a tieto tresty zmierni tak, aby sa korumpovať a kradnúť opäť oplatilo. Táto kapitola programového vyhlásenia vlády dokonale ilustruje dve veci. Po prvé, že nie je jedno, kto je pri moci. Môžete mať najlepších policajtov, prokurátorov a sudcov v systéme, ak vláda vykastruje Trestný zákon, aj tí najlepší policajti, prokurátori a sudcovia sú vám nanič. A druhá vec, ktorú programové vyhlásenie vlády ilustruje, je, že úspechy v boji proti korupcii v rokoch 2020 až ´23 neboli samozrejmosťou. Neboli len zásluhou orgánov činných v trestnom konaní. Boli aj zásluhou vtedajšej garnitúry, ktorá po stránke legislatívy držala orgánom činným v trestnom konaní chrbát. A veľmi rýchlo sa to ukáže. Ukáže sa to hneď, ako toto programové vyhlásenie vlády sa premietne do praxe a do konkrétnych zmien v zákonoch. Zmiernenie trestov za korupciu sa, samozrejme, ťažko obhajuje, najmä po štyridsiatich právoplatne ukončených prípadoch korupcie a zneužívania moci. Vláda ho v programovom vyhlásení zdôvodňuje približovaním sa k najvyspelejším štátom Európskej únie. Dobre počujete. Znížením trestov za korupciu sa ideme približovať k najvyspelejším štátom Európskej únie. Ale veď tá miera korupcie, akú sme na Slovensku mali, svedčí skôr o opaku, že ak sa chceme priblížiť k tým najvyspelejším štátom Európskej únie, mali by sme ľudí motivovať, aby nekorumpovali, aby neuplácali. Mali by sme aj trestnými sadzbami odrádzať ľudí od korupcie. V tejto súvislosti osobitne komicky pôsobí, že vám tie trestné sadzby, milí členovia vlády, dvanásť rokov neprekážali. Trikrát ste vládli, tri volebné obdobia ste mohli zmeniť trestné sadzby, a neurobili ste to. Nie, nebolo to preto, lebo vás trápi rozdiel medzi najvyspelejšími štátmi Európskej únie a Slovenskom. Ten dôvod, prečo ste trestné sadzby neznižovali, sa volá Dušan Kováčik. Kým bol na čele špeciálnej prokuratúry Dušan Kováčik, nikoho z vás netrápili inštitucionálne rámce, ústavnoprávne garancie, posilnenie procesných práv či humanizácia inštitútov trestného práva. Bolo vám to jedno. Lebo faktom je, že boj proti korupcii nie je len o zákonoch. Boj proti korupcii je aj o ľuďoch, ktorí majú v mene zákona a v súlade so zákonom konať. A vy ste to mali dokonale ošetrené aj na prokuratúre, aj na polícii, aj na niektorých súdoch. Keďže táto vláda chce, aby sme žili v krajine, kde sa opäť oplatí kradnúť a korumpovať, nie je a nebude to len o zmiernení trestných sadzieb. Jednoduchšie prípady, na ktoré stačil rozkaz nového ministra vnútra, už boli sprocesované. Polícia je vyčistená. Vláda sa však potrebuje ešte vysporiadať so špeciálnou prokuratúrou. Preto je priamo v programovom vyhlásení vlády zmienka o akejsi neposlušnosti Úradu špeciálnej prokuratúry a akýsi hmlistý náznak, čo sa chystá v tejto oblasti. 	Citujem, „vláda zavedie systémové zmeny tak, aby bola zabezpečená funkčnosť týchto inštitúcií bez ohľadu na ich personálne obsadenie“. Také systémové zmeny však v skutočnosti neexistujú. Problém za éry Dušana Kováčika nebol v tom, že by bol zle nastavený systém, že by bol zle nastavený zákon. Problém za éry Dušana Kováčika bol Dušan Kováčik. O tom dnes už existuje aj právoplatný rozsudok. Váš sľub z programového vyhlásenia vlády o tom, že nastavíte funkčnosť inštitúcií bez ohľadu na personálne obsadenie, tento sľub je nesplniteľný. Je to ilúzia a vy to viete. Už ste si to odskúšali počas svojich predošlých vlád. Summa summarum, v boji proti korupcii chystá vláda skrotiť z ich pohľadu neposlušné inštitúcie a zaviesť úplne bezzubé zákony. Nech zdvihne ruku teraz každý, kto si myslí, že tieto zmeny budú odrádzať ľudí od toho, aby korumpovali a kradli. Vláda si očividne uvedomuje, že tieto zmeny budú zle vyzerať a že to treba aj v programovom vyhlásení niečím zakryť. Na tento účel slúži kapitola Politika prevencie proti korupcii, integrity verejného sektora a transparentnosti. Táto kapitola má za úlohu zalepiť oči kritikom menej podstatnými opatreniami, ktoré majú predstierať záujem vlády bojovať proti korupcii. Napríklad, citujem, „vláda pripraví“, čiže nie prijme, nie presadí, nie schváli, „vláda pripraví protikorupčnú úpravu regulácie styku verejných funkcionárov s osobami zastupujúcimi záujmy jednotlivcov a organizácií.“ Alebo ďalší návrh. „Vláda sa zaväzuje hľadať“, nie prijať, nie presadiť, nie schváliť, „vláda sa zaväzuje hľadať zhodu na zavedení jednotných pravidiel majetkových priznaní“. Pripraviť a hľadať. To má vyriešiť korupciu raz a navždy? Tým dobehneme najvyspelejšie štáty Európskej únie? Úsmevné. Aj tieto vágne prísľuby len dokazujú, že táto vláda nechce bojovať proti korupcii. Táto vláda v skutočnosti chce, aby sme žili v krajine, kde sa oplatí korumpovať a kradnúť a kde zlodejom a úplatkárom nič nehrozí. Lenže korupcia ničí rovnosť šancí. Korupcia povyšuje váhu peňazí nad váhu talentu, schopností a vedomostí. Korupcia vytvára nespravodlivosť. A preto každý z nás, kto chce žiť v spravodlivej krajine, kde rozhoduje talent, schopnosti a vedomosti a nie peniaze a kontakty, by mal hlasovať proti tomuto programovému vyhláseniu vlády a proti vysloveniu dôvery tejto vláde. (Potlesk.)